કલાઇંગર એટલે કે કલાકાર એવા નામે જાણીતા કરુણાનીધિ હવે ચૂંટણી લડે કે સત્તા સંભાળે તેવી સ્થિતિમાં નથી, પણ તામિલનાડુની ચૂંટણીમાં તેમના નામના સિક્કા પડે છે. તેથી તેઓ પથારીવશ હોય તો પણ તામિલનાડુનું રાજકારણ તેમની ગણતરી કર્યા વિના આગળ વધી શકે નહિ. ભારતના રાજકારણમાં અને ખાસ કરીને દક્ષિણ ભારતના રાજકારણમાં નેતા જીવિત હોય ત્યાં સુધી કોણ વારસદાર તેનો નિર્ણય કરવો મુશ્કેલ હોય છે. જયલલિતા તેના છેલ્લા દિવસોમાં બહુ બિમાર હતા ત્યારે શશીકલાએ તેમનો કબજો છોડ્યો નહોતો. સતત તેમની સાથે રહીને પરદા પાછળથી સત્તા ચલાવતા રહ્યા હતા. શશીકલાની તમન્ના જયલલિતાના વારસદાર થવાની હતી, પણ જયલલિતાના અવસાન સાથે જ સ્થિતિ બદલાઈ ગઈ હતી. શશીકલાને ફેંકી દેવામાં આવી અને પક્ષના બીજા બે જૂથો વચ્ચે જયલલિતાના વારસા માટે લડાઈ ચાલી રહી છે. કેન્દ્ર સરકારના દબાણના કારણે અત્યારે બંને જૂથો સંપીને ચાલી રહ્યા છે. હાલમાં જ અવિશ્વાસની દરખાસ્ત આવી ત્યારે જયલલિતાના પક્ષ એઆઇએડીએમકે પોતાના 37 સાંસદોના મત એનડીએ સરકારને આપ્યા હતા એટલે આંકડો બહુ તંદુરસ્ત 325નો લાગ્યો હતો. તેમાંથી 37 બાદ કરો તો શું થાય તે વિચારો?